Statforvalteren: Naboklage tas ikke til følge
Naboklage førte ikke fram hos Statsforvalteren.  KLAGE: I september i fjor vedtok kommunestyret detaljregulering av Dalveien 3 og 5. Det skal rives to boliger og bygges et nytt bofellesskap med seks omsorgsboliger for personer med utviklingshemming, samt personalbase.  I den forbindelse ble det sendt in klage fra nabo på vedtaket. Saken endte på bordet til Statsforvalteren.  Nå er det fattet en avgjørelse - og naboen får ikke medhold. Statsforvalteren støtter Randaberg kommune i denne aktuelle saken.  I brevet fra Statsforvalteren heter det blant annet: «Det anføres i saken at Dalveien 1A og 1B (særlig 1A) vil være sterkt skadelidende dersom tiltak blir
oppført i henhold til planen. Særlig vises det til betydelig forverrede sol-/lysforhold for eiendommenes hageareal, og at både blomster, planter, hekk mv. i dette området antakeligvis vil bli sterkt skadelidende. Klager har i det vesentlige anført at det fremstår som svært overraskende når Randaberg kommune har valgt å «forsøke å omgå» regelverk knyttet til avstandsbestemmelsen i pbl. § 29-4. Klager anfører i den forbindelse at kommunen ved å vedta en detaljreguleringsplan kan vise til at det foreligger en plan som gir grunnlag for å fravike den generelle avstandsregelen på minimum 4 meter. Det anføres at dette er på grensen til myndighetsmisbruk». Videre heter det at klager trekker frem at kommunen burde og skulle utredet saken både grundigere og på et annet vis, hvor en først og fremst sørget for at prosjektet ble tilpasset gjeldende regelverk og avstandskrav, og ikke at «regelverket» ble tilpasset kommunens ønsker og behov som utbygger. Når dette ikke er gjort fremstår det, etter klagers syn, som en saksbehandlingsfeil. Statsforvalteren stadfester kommunens vedtak i saken og klagen tas ikke til følge.  – Statsforvalteren slutter seg i det vesentlige til kommunens vurdering over. Det er kommunen som etter et fritt skjønn vedtar den enkelte reguleringsplan med dens reguleringsbestemmelser. Bestemmelser i denne planen går foran bestemmelsen om avstandskrav i pbl. § 29-4. Vi kan ikke se at anførselen kan føre frem selv om Statsforvalteren har forståelse for at klager ikke ønsker at solforholdene på eiendommen forringes. Vi viser da spesielt til at byggegrensen i planen er satt kun to meter fra nordlig grense Statsforvalteren skriver også at saken er tilstrekkelig opplyst fra kommunens side - og at kommunen har gjort det de skal også når det kommer til avveininger knyttet til sol- og skyggeforhold.  Vedtaket kan ikke påklages til overordnet forvaltningsorgan jf. fvl. § 28, heter det til slutt. 
Kommunestyret i Randaberg besluttet i fjor å bygge et omsorgsboligkompleks i Dalveien 3 og 5. En nabo klaget til Statsforvalteren om byggeplanene, men klagen ble avvist. Naboen hevdet at byggeprosjektet ville bryte med regelverket og føre til forringede sol-/lysforhold for hans eiendom. Statsforvalteren godkjente kommunestyrets beslutning og mente at kommunen hadde fulgt relevant regelverk.  Avgjørelsen kan ikke ankes til et høyere forvaltningsorgan.